岳珂
病虎行
长风吹谷白日暗，旷野人稀云黯澹。
狐狸啸舞豺狼嗥，病虎妥尾行蓬蒿。
天寒泉冻山骨高，皮枯髀痒霜爪搔。
纷纷晴雪爮落毛，垂头帖耳身腥臊。
群鸦槎牙噪古木，燐火半青新鬼哭。
走麇过前不能逐，目视眈眈蹲朴樕。
毛风血雨天地肃，何日跳踉看食肉。
天生万物有盛时，当年一啸天助威。
坐看云起行引儿，当涂宁复论老罢。
一朝老去守岩窦，落叶满山冰雪后。
壮心空在筋力疲，寂寞长饥眠白昼。
古来豪杰多沈沦，不用为鼠皆若人。
范睢折胁西入秦，内史长叹田甲嗔。
可怜百兽为披靡，转雇不如圈中豕。
男儿奋跲亦渠似，肯复虚为倚崖死。
君不见南山白额曾报恩，墙头金枕投何人。